# Deklaration for anvendelse af generative AI-værktøjer (studerende)

På Københavns Universitet udfører vi vores arbejde med **ansvarsfølelse** og **respekt for samfund, kulturarv, miljø og mennesker** omkring os.

**Integritet, ærlighed** og **transparens** er forudsætninger for akademisk arbejde. Vi forventer derfor, at eksamenspræstationer afspejler **den studerendes egen læring og selvstændige indsats**.

Akademisk arbejde baserer sig altid på andres indsigter, viden og bidrag, men altid med **grundig anerkendelse, respekt** og **kreditering** af dette arbejde.

Dette gælder også ved brug af generativ kunstig intelligens.

## Vejledning

**Brug af generativ AI ved eksamen**

I henhold til KU’s regler for brugen af værktøjer, der er baseret på generativ AI (GAI), skal du være transparent om din anvendelse af teknologien, fx i dit metodeafsnit og/eller ved at udfylde og vedlægge nedenstående deklarationsskabelon som bilag til skriftlige opgavebesvarelser.

Når du skriver din deklaration, er det vigtigt, at læseren får et tydeligt billede af, om og hvordan generativ AI har bidraget til det endelige produkt.

Hvis det er besluttet, at du skal bruge skabelonen i dit fag, skal du også benytte den, når du *ikke* har anvendt GAI-værktøjer som hjælpemiddel. I dette tilfælde skal du dog blot krydse af, at du ikke har brugt GAI, og behøver ikke at udfylde resten.

Ved at deklarere din brug af GAI-værktøjer sikrer du, at der ikke opstår udfordringer i forhold til reglerne om eksamenssnyd.

I kurser, hvor brugen af GAI er integreret i fagligheden, kan refleksion og kritisk vurdering af anvendelsen af GAI-værktøjer også indgå som en del af et metodeafsnit i din opgave. Spørg din underviser eller vejleder, hvis du er tvivl, om det er tilfældet i dit kursus.

Hvis generativ AI er objekt for din undersøgelse, vil det fremgå af dine forskningsspørgsmål, din metodebeskrivelse, din analyse og konklusion, hvilken rolle GAI spiller i din opgave. Hvis du samtidig også bruger GAI som hjælpemiddel i processen, skal du deklarere denne anvendelse særskilt.

**Opmærksomhedspunkter:**

* Hvis GAI er et tilladt hjælpemiddel på dit kursus, må du anvende GAI til dialog og sparring under udarbejdelsen af din opgave, men du må **ikke** overlade udfærdigelsen af din opgavebesvarelse til GAI-værktøjer, selvom alle hjælpemidler er tilladt.
* Hvis materiale fra GAI inkluderes som kilde (direkte eller i redigeret form) i din besvarelse, gælder de samme krav om brug af citationstegn og kildehenvisning som ved alle andre kilder, da der ellers vil være tale om plagiat.
* Brug aldrig personhenførbare, ophavsretsbeskyttede eller fortrolige data i et AI-værktøj.
* Husk altid at undersøge gældende regler og retningslinjer for brug af generativ AI på KU.
* Læs kursusbeskrivelsen grundigt. Det er vigtigt at du ved, hvilke anvendelser der er tilladt i dit kursus. Der kan eventuelt være yderligere krav om dokumentation, fx at du skal beskrive dine centrale prompts og evt. kildemateriale (hvad har du givet af kontekst, hvad har du fodret værktøjet med, hvad har du bedt værktøjet om at gøre), beskrive outputtet (hvilke svar du fik af værktøjet), beskrive processen, f.eks. historik og iterationer (hvis du har skrevet frem og tilbage med værktøjet ad flere omgange for at komme frem til et brugbart svar).
* Tal med din underviser eller vejleder, hvis du er i tvivl.

|  |
| --- |
| **Deklaration for anvendelse af generative AI-værktøjer (studerende)** |
| **Jeg/vi har benyttet generativ AI som hjælpemiddel/værktøj** *(sæt kryds)*  **Jeg/vi har IKKE benyttet generativ AI som hjælpemiddel/værktøj** *(sæt kryds)*  *Hvis brug af generativ AI er tilladt til eksamen, men du ikke har benyttet det i din opgave, skal du blot krydse af, at du ikke har brugt GAI, og behøver ikke at udfylde resten.* |
| **Oplist, hvilke GAI-værktøjer der er benyttet, inkl. link til platformen (hvis muligt):**  *OpenAI ChatGPT:* [*https://chatgpt.com*](https://chatgpt.com)  *GitHub Copilot:* [*https://github.com/features/copilot*](https://github.com/features/copilot) |
| **Beskriv hvordan generativ AI er anvendt i opgaven:**   1. *Formål (hvad har du/I brugt værktøjet til)*   *ChatGPT er blevet brugt som sparringspartner i ideudviklingen og til at forstå stoffet. Derudover er det blevet brugt til at komme med ideer til hvordan vi kunne forbedre selve projektet skrivemæssigt (fx haft samtaler frem og tilbage om enkelte afsnit skulle rykkes rundt for bedre flow i teksten)*  *GitHub Copilot er blevet anvendt som sparringspartner i udviklingen af kodningsdelen af projektet. Det er gjort således at den nogle gange er kommet med ideer til hvordan kode skulle udføres, og de ideer har vi så arbejdet videre med og nogle gange implementeret, og andre gange ikke.*   1. *Arbejdsfase (hvornår i arbejdsprocessen har du/I brugt GAI)*   *I ideudviklingen og indsnævring af emnet. I udviklingen af koden som sparringspartner. Og i rettelsen af projektet hvor GAI er kommet med forslag til afsnit som kunne rykkes rundt for bedre flow i teksten.*   1. *Hvad gjorde du/I med outputtet (herunder også, om du/I har redigeret outputtet og arbejdet videre med det)*   *Vi har fået ideer i output fra GAI, som vi så har arbejdet videre med og nogle gange implementeret, og andre gange ikke.*  *NB.* GAI-genereret indhold brugt som kilde i opgaven kræver korrekt brug af citationstegn og kildehenvisning. [Læs retningslinjer fra Københavns Universitetsbibliotek på KUnet](https://kunet.ku.dk/fakultet-og-institut/koebenhavns-universitetsbibliotek/biblioteksadgang/Sider/Citere-ChatGPT-.aspx). |